Iwan Llewelyn-Jones

Cerddor, darlithydd a phianydd o Gymru yw Iwan Llewelyn-Jones (ganwyd 1959) sy'n enedigol o Ynys Môn.  Mae wedi cyflwyno datganiadau unawdol yn neuaddau gyngerdd enwoca’r byd, megis Wigmore Hall, Neuadd Dewi Sant, Y Tŷ Opera yn Sydney, a’r Gewandhaus yn Leipzig. Mae'n feirniad cyson yn yr Eisteddfod Genedlaethol Cymru ac yn uwch ddarlithydd yn Ysgol y Celfyddydau, Coleg Prifysgol Bangor.

 Gyrfa 
Magwyd Iwan yn Amlwch, Ynys Môn ac fe'i haddysgwyd yng Ngholeg Balliol, Rhydychen, a’r Coleg Cerdd Brenhinol yn Llundain, lle’r enillodd sawl ysgoloriaeth a gwobr am ei berfformiadau a’i ysgolheictod academaidd. 

Mae ei recordiadau yn cynnwys casgliadau o gerddoriaeth unawdol i’r piano gan Debussy, Ravel, Fauré, Chabrier, Poulenc a Messiaen (Portreadau Ffrengig) ynghyd â chryno ddisg o gerddoriaeth Cymraeg sy'n cynnwys gweithiau a gyfansoddwyd ar ei gyfer gan Alun Hoddinott, John Metcalf, Richard Elfyn Jones, Pwyll ap Sion a Syr Karl Jenkins.

Derbyniodd gryn ganmoliaeth am ei ddisg Caneuon heb eiriau, sef casgliad o ganeuon adnabyddus Cymraeg, wedi’u trefnu a’u perfformio gan Iwan, a gyhoeddwyd yn 2011. 

Derbyniodd sawl anrhydedd am ei gyfraniad i gerddoriaeth yng Nghymru gan gynnwys Gwobr Syr Geraint Evans er clod, Ysgoloriaeth Cymry Creadigol gan y Cyngor Celfyddydau, Llywyddiaeth Ymddiriedolaeth Gerdd Ynys Môn ac Is-lywyddiaeth Canolfan Gerdd William Mathias. Yn 2016 Iwan oedd Cyfarwyddwr Gŵyl Biano Ryngwladol Cymru a gynhaliwyd yn Galeri Caernarfon.

Cyflwynodd sawl rhaglen ar S4C yn ymwneud â cherddoriaeth gan gynnwys ei gyfres ei hun Iwan a'r Piano ar ddechrau'r 1990au.

 Cyfeiriadau 

Categori:Genedigaethau 1959
Categori:Cerddorion o Gymru
Categori:Pobl o Ynys Môn
Categori:Pobl o Amlwch
Categori:Pianyddion
Categori:Prifysgol Bangor